b'\n_START_ARTICLE_\nParc de Can Solei i Ca l\'Arn\xc3\xbas\n_START_PARAGRAPH_\nEl Parc de Can Solei i Ca l\'Arn\xc3\xbas \xc3\xa9s un parc situat al barri de Casagemes de Badalona. \xc3\x89s considerat avui dia el gran parc i el veritable pulm\xc3\xb3 verd de Badalona, tant per les seves mides com pel seu valor hist\xc3\xb2ric, paisatg\xc3\xadstic i la seva riquesa vegetal i faun\xc3\xadstica; tant \xc3\xa9s aix\xc3\xad que forma part de la xarxa de parcs metropolitans. _NEWLINE_En superf\xc3\xadcie ocupa 10,8 ha, de les quals 3 pertanyen a Can Solei i 8 a Ca l\xe2\x80\x99Arn\xc3\xbas. Limita al nord amb la C-31, a l\'oest amb el carrer de la Seu d\'Urgell, al sud amb el carrer de Sant Bru i a l\'est amb la riera de Canyad\xc3\xb3. Hom pot distingir-hi diverses \xc3\xa0rees dins del conjunt, a diferenciar entre els jardins hist\xc3\xb2rics, amb tota una s\xc3\xa8rie d\xe2\x80\x99elements de gran inter\xc3\xa8s; la zona d\xe2\x80\x99horts, actualment sense \xc3\xbas; l\xe2\x80\x99esplanada superior, molt emprada per a celebrar-hi actes de car\xc3\xa0cter popular; finalment el passeig central, que comunica les dues finques i est\xc3\xa0 flanquejat per plataners centenaris.\n_START_SECTION_\nHist\xc3\xb2ria\n_START_PARAGRAPH_\nLes dues finques havien sigut de propietat privada. Can Solei ho fou fins als anys setanta i Ca l\'Arn\xc3\xbas fins als noranta. Amb tot, en origen totes dues havien estat una sola finca, per aix\xc3\xb2 quan s\'hi van dur a terme millores es va voler potenciar la unitat del conjunt. _NEWLINE_Can Solei es remunta a una antiga finca agr\xc3\xadcola documenta el 1565 anomenada Mas Solei. Al segle XIX, Evarist Arn\xc3\xbas i de Ferrer, un banquer, financer, inversor, filantrop i mecenes destacat, amb un paper rellevant en l\xe2\x80\x99Exposici\xc3\xb3 Universal de Barcelona de 1888, va adquirir per p\xc3\xbablica subhasta 8 ha de l\xe2\x80\x99antic Mas Solei. All\xc3\xa0 s\xe2\x80\x99hi va construir la seva casa d\xe2\x80\x99estiueig, vorejada d\xe2\x80\x99un jard\xc3\xad amb elements propis de l\xe2\x80\x99estil de l\xe2\x80\x99\xc3\xa8poca, a m\xc3\xa9s a m\xc3\xa9s d\xe2\x80\x99una zona d\xe2\x80\x99horta per a consum propi i de les persones que treballaven per a ell. Amb tot es desconeix qui va planificar el jard\xc3\xad, tot i que es pot dividir cronol\xc3\xb2gicament les etapes de construcci\xc3\xb3, sent primer el jard\xc3\xad rom\xc3\xa0ntic i despr\xc3\xa9s l\xe2\x80\x99espai immediat a la casa de convidats, posterior a la casa pairal._NEWLINE_El fill d\xe2\x80\x99Evarist Arn\xc3\xbas, Emili Arn\xc3\xbas i Oliveras, modific\xc3\xa0 la fesomia de la casa pairal, afegint l\xe2\x80\x99escalinata de l\xe2\x80\x99entrada i f\xc3\xa9u construir el castell de torre quadrada al bell mig del llac, bastit en una pedra especial portada des de B\xc3\xa8lgica. El poble de Badalona era convidat a entrar als jardins en ocasions especials per a participar en festes populars, concerts o representacions teatrals. Anecd\xc3\xb2ticament, amb motiu de la inauguraci\xc3\xb3 de l\xe2\x80\x99Exposici\xc3\xb3 Universal de 1888, Evarist Arn\xc3\xbas va oferir hostalatge a la fam\xc3\xadlia reial durant dos dies a casa seva, i la reina regent Maria Cristina, acompanyada d\xe2\x80\x99Alfons XIII (aleshores un nen de dos anys i mig) s\xe2\x80\x99hi va allotjar. D\xe2\x80\x99aquesta visita encara resta la cadena que voreja la casa, signe extern que hi va pernoctar un membre de la fam\xc3\xadlia reial._NEWLINE_Dos mesos despr\xc3\xa9s d\xe2\x80\x99esclatar la Guerra Civil, ambdues propietats foren confiscades i obertes a la ciutadania, i s\xe2\x80\x99hi va celebrar un gran festival amb motiu del lliurament "al poble badalon\xc3\xad del seu parc p\xc3\xbablic". Els actes duraren un dia i mig, en els quals hi hagu\xc3\xa9 sardanes, balls, cants corals, exposici\xc3\xb3 i venda de dibuixos, festival infantil, etc. Els guanys d\xe2\x80\x99aquests esdeveniments anaren a proveir les tropes que marxaven al front. Aix\xc3\xb2 no obstant, finalitzada la guerra, les finques es retornaren als seus antics propietaris.\n_START_SECTION_\nConversi\xc3\xb3 en parcs p\xc3\xbablics\n_START_PARAGRAPH_\nCan Solei fou expropiat entre el 1960 i 1970, i el 1977 finalment esdevingu\xc3\xa9 p\xc3\xbablic. L\xe2\x80\x99obertura de Can Solei es produeix el 1984, i des d\xe2\x80\x99aleshores s\xe2\x80\x99han anat fent actuacions encaminades a consolidar les estructures existents i que mereixen ser conservades, millorar i consolidar les camins hist\xc3\xb2rics, recuperar el circuit d\xe2\x80\x99aigua i potenciar la vegetaci\xc3\xb3. Quant a Ca l\'Arn\xc3\xbas, la quarta generaci\xc3\xb3 de la fam\xc3\xadlia Arn\xc3\xbas vengu\xc3\xa9 part de la finca a la Corporaci\xc3\xb3 Metropolitana de Barcelona i una altra a una immobili\xc3\xa0ria. Avui dia gaireb\xc3\xa9 tota la finca \xc3\xa9s p\xc3\xbablica; la vella reivindicaci\xc3\xb3 "Ca l\xe2\x80\x99Arn\xc3\xbas, parc p\xc3\xbablic" \xc3\xa9s una realitat. Un dels grans reptes de l\xe2\x80\x99Ajuntament fou comunicar definitivament Can Solei i Ca l\xe2\x80\x99Arn\xc3\xbas.\n_START_SECTION_\nUni\xc3\xb3 definitiva\n_START_PARAGRAPH_\nLa uni\xc3\xb3 definitiva va esdevenir una realitat el 2007, moment d\xe2\x80\x99inauguraci\xc3\xb3 de Ca l\xe2\x80\x99Arn\xc3\xbas, quan l\xe2\x80\x99Ajuntament de Badalona va fer efectiva la connexi\xc3\xb3 simb\xc3\xb2lica a trav\xc3\xa9s d\xe2\x80\x99una porta que unia els dos espais. Actualment la comunicaci\xc3\xb3 est\xc3\xa0 molt m\xc3\xa9s garantida a trav\xc3\xa9s de l\xe2\x80\x99eix vertebrador del parc, que circula paral\xc2\xb7lel al carrer de Sant Bru, unint la riera de Canyad\xc3\xb3 amb el carrer de la Seu d\xe2\x80\x99Urgell, a m\xc3\xa9s de diverses camins, des de l\xe2\x80\x99obert pel costat de la torre de guaita, als annexes al jard\xc3\xad dels c\xc3\xb2culs de la part de Can Solei.\n_START_SECTION_\nCa l\'Arn\xc3\xbas\n_START_PARAGRAPH_\nEl conjunt de Ca l\'Arn\xc3\xbas esdev\xc3\xa9 \xc3\xbanic a la ciutat per les seves edificacions singulars, com per la seva riquesa vegetal i faun\xc3\xadstica, testimonis vivents de com estava estructurada la vida, el lleure i l\'acolliment de la gent de fam\xc3\xadlies benestants del segle XIX._NEWLINE_La part m\xc3\xa9s antiga dels jardins data de 1870-1880. T\xc3\xa9 un disseny rom\xc3\xa0ntic propi dels jardins de l\'\xc3\xa8poca, amb una vegetaci\xc3\xb3 frondosa i tupida on predominen els c\xc3\xb2culs, palmeres, pins, eucaliptus, pl\xc3\xa0tans, margallons, xiprers, bamb\xc3\xbas, casuarines, bellaombres, entre altres esp\xc3\xa8cies, molts d\'aquests arbres s\xc3\xb3n centenaris i de grans dimensions; diferents camins i recorreguts sinuosos recorren el jard\xc3\xad, combinats amb elements rom\xc3\xa0ntics com el gran llac navegable, les fonts ornamentals, escultures, grutes i zones de cascada o glorietes. Destaquen els edificis relacionats amb el jard\xc3\xad: la torre Arn\xc3\xbas, el castell del llac, la torre de l\'aigua i la torre del rellotge. Els camins s\xc3\xb3n els eixos principals de la finca, des del carrer Sant Bru i des de la riera de Canyad\xc3\xb3, dos passeigs de pl\xc3\xa0tans a banda i banda entren al jard\xc3\xad.\n_START_SECTION_\nTorre Arn\xc3\xbas\n_START_PARAGRAPH_\nLa torre Arn\xc3\xbas presenta el resultat de diferents intervencions al llarg dels anys. Josep Oriol Mestres en fou el primer arquitecte, entre altres obres destacades hi ha el Gran Teatre del Liceu i la fa\xc3\xa7ana de la catedral de Barcelona. Anys despr\xc3\xa9s, Emili Arn\xc3\xbas va encarregar una remodelaci\xc3\xb3 a Salvador Vinyals i Sabat\xc3\xa9, que tamb\xc3\xa9 va projectar el castell del llac i d\'altres projectes dels Arn\xc3\xbas. La casa \xc3\xa9s d\'estil neocl\xc3\xa0ssic, \xc3\xa9s quadrangular, amb planta baixa, pis i golfes. T\xc3\xa9 a la fa\xc3\xa7ana principal, un porxo amb quatre columnes que sostenen les terrassa que mira al mar. Als laterals hi ha galeries amb arcades i un terrat, orientat a muntanya, a la part de darrere.\n_START_SECTION_\nJard\xc3\xad dels c\xc3\xb2culs i pla\xc3\xa7a de la glorieta\n_START_PARAGRAPH_\nProp de la torre Arn\xc3\xbas hi el jard\xc3\xad dels c\xc3\xb2culs. En un dels seus parterres propers hi ha un bust d\'Evarist Arn\xc3\xbas, per\xc3\xb2 l\'element m\xc3\xa9s remarcable d\'aquesta zona \xc3\xa9s la torre del Rellotge, datada de 1883, a dins s\'hi troba una estaci\xc3\xb3 meteorol\xc3\xb2gica que f\xc3\xa9u construir Evarist Arn\xc3\xbas, dotada d\'un calendari perpetu i de tots els instruments de mesura (term\xc3\xb2metre, pluvi\xc3\xb2metre, higr\xc3\xb2metre, etc.) de la prestigiosa marca Ferrer, Collin i Cia. Est\xc3\xa0 folrada en fusta per la part exterior, i originalment estava a tocar de l\'antic Teatre L\xc3\xadric de Barcelona, fundat tamb\xc3\xa9 per Arn\xc3\xbas, situat al passeig de Gr\xc3\xa0cia, als carrers Proven\xc3\xa7a, Pau Claris i Mallorca. Despr\xc3\xa9s de l\'enderroc del teatre, Emili Arn\xc3\xbas va decidir traslladar-lo als seus jardins de Badalona. Ha estat restaurat en els darrers anys._NEWLINE_Immediat a aquesta espai hi ha una pla\xc3\xa7a m\xc3\xa9s oberta, amb una glorieta com a element central. Al prat contigu hi ha les dues \xc3\xbaniques escultures que han quedat al parc de les moltes que l\'havien adornat antigament: un H\xc3\xa8rcules Farnese i una Venus p\xc3\xbadica, formaven part del jard\xc3\xad neocl\xc3\xa0ssic de finals del XVIII i van ser les \xc3\xbaniques que es van salvar despr\xc3\xa9s de l\'ocupaci\xc3\xb3 del parc pels militars durant la Guerra del Franc\xc3\xa8s. Entre aquest espai i el jard\xc3\xad dels c\xc3\xb2culs hi ha el cam\xc3\xad dels xiprers, que inicia el seu recorregut al l\xc3\xadmit superior de la finca, on hi ha la font de Sant Antoni i el mirador del llac. \xc3\x89s el cam\xc3\xad central que connecta les distintes parts del jard\xc3\xad de Ca l\'Arn\xc3\xbas. Passada la bassa, a m\xc3\xa0 esquerra, hi ha la torre de l\'Aigua. Constru\xc3\xafda al voltant de 1887, est\xc3\xa0 feta en ma\xc3\xb3 vist, peces de pedra calc\xc3\xa0ria i el dip\xc3\xb2sit de ferro, la seva funci\xc3\xb3 era emmagatzemar i distribuir aigua del pou.\n_START_SECTION_\nEl llac, el Castell i la Casa Nova\n_START_PARAGRAPH_\nEl llac \xc3\xa9s un dels elements m\xc3\xa9s caracter\xc3\xadstics del parc. L\'embolcalla una gran massa de vegetaci\xc3\xb3 rica i diversa: palmeres, arbres de l\'amor i mimoses, enmig del llac hi el C\xc3\xb2cul Gros de Ca l\'Arn\xc3\xbas, el m\xc3\xa9s robust i corpulent dels que hi ha al parc. Alimentat antigament per una mina, avui perduda, la seva forma recorda a un vuit aplatat, sent-ne dues illes els buits. Compta amb tot un sistema de ponts i camins, que crea una sensaci\xc3\xb3 de trobar-se en un lloc amagat i impenetrable. Amb el llac, l\'altre element singular \xc3\xa9s el castell, d\'estil neog\xc3\xb2tic, amb merlets al cim, festejadors a les finestres, pont llevad\xc3\xads i embarcador, s\'aixeca sobre les aig\xc3\xbces i d\xc3\xb3na un aire m\xc3\xa9s rom\xc3\xa0ntic al jard\xc3\xad._NEWLINE_L\'element final de Ca l\'Arn\xc3\xbas \xc3\xa9s la casa nova, constru\xc3\xafda a mitjans del segle XX al costat del llac, de l\xc3\xadnies senzilles i elegants. T\xc3\xa9 forma rectangular, planta baixa i un pis i galeries als laterals. Plantes enfiladisses de diferents esp\xc3\xa8cies i colors adornen la fa\xc3\xa7ana. Davant hi ha una piscina vorejada per un semicercle d\'arbusts retallats. A mesura que hom s\'allunya m\xc3\xa9s de la casa la vegetaci\xc3\xb3 es va fent m\xc3\xa9s densa i esdev\xc3\xa9 un petit bosc, on dominen els pins i les alzines, enmig d\'una gran diversitat d\'arbres i arbusts.\n_START_SECTION_\nActivitats\n_START_PARAGRAPH_\nAl llarg de l\'any se celebren diversos actes en l\'\xc3\xa0mbit del parc. \xc3\x89s un escenari important dins de les Festes de Maig, lloc de celebraci\xc3\xb3 de la Festa del Badiu i d\'alguns del concerts que es realitzen en el marc de les festes, igualment amb els concerts de la Festa Major d\'Agost. Al setembre tamb\xc3\xa9 s\'hi celebren els actes de l\'aplec de la sardana. _NEWLINE_El Museu de Badalona realitza visites guiades peri\xc3\xb2dicament al parc.'